Diari Oficial de la Generalitat Valenciana


Sumari del DOGV 3146, del 19-12-1997 (1997/12865)

Informació pública del Projecte de Consolidació d'Alineacions dels carrers Camí de la Colònia Romana, Zeus i adjacents.
-----------------------------------------------------------------------------------------------------------------------

### Dades del document

Número de DOGV
:   3146

Data del DOGV
:   19-12-1997

Secció del DOGV
:   ALTRES ANUNCIS - ORDENAMENT DEL TERRITORI I URBANISME

Número del document
:   1997/12384


Organisme emissor
:   Ajuntament d'Alacant

Tipus de document
:   Anunci

Informació pública del Projecte de Consolidació d'Alineacions dels carrers Camí de la Colònia Romana, Zeus i adjacents. [97/X12226]
  
L'Alcaldia- Presidència i, en nom seu, el regidor delegat d'Urbanisme, ha dictat, amb data 18 de novembre de 1997, la resolució següent:
  
"Decret. Sotmetiment a exposició pública del Projecte de Consolidació d'Alineacions dels carrers Camí de la Colònia Romana, Zeus i adjacents.
  
He examinat l'expedient a què es refereix l'epígraf que precedeix, els antecedents, raonaments i normes legals aplicables del qual figuren, resumits, a continuació.
  
1. El Pla Parcial del Sector 3/2 de la Platja de Sant Joan ha anat desenvolupant-se mitjançant la reparcel·lació de les 17 unitats d'actuació que l'integraven, entre les quals es trobaven les denominades "N", "O" i "P", objecte del present projecte de consolidació d'alineacions.
  
La fermesa en via administrativa de les reparcel·lacions determina, com estableix l'article 124 del Reglament de Gestió Urbanística, la cessió al municipi, per ministeri de la llei, en ple domini i lliures de càrregues, de tots els terrenys que siguen de cessió obligatòria, entre els quals es troben els carrers. Conseqüentment, l'aprovació de les corresponents a les unitats "N", "O" i "P" del Pla Parcial 3/2, va suposar la cessió a l'ajuntament de la totalitat de superfícies que, segons el planejament urbanístic, estaven destinades a integrar els vials públics. Si bé és cert que, fins la data, pare d'aqueixos terrenys han vingut sent gaudits pels seus antics propietaris, ja que no estava previst executar-ne les obres d'urbanització a curt termini.
  
2. En aquest moment, es preveu realitzar l'ampliació dels carrers del Camí de la Colònia Romana, Flora d'Espanya, Ròmul, Afrodita, Zeus, Palas Atenea, Esportista Juan Matos, i de la plaça del Dr. Francisco Antón Vigrana, per la qual cosa és imprescindible ocupar materialment la totalitat dels terrenys destinats a viari.
  
L'objecte del present projecte, denominat de consolidació d'alineacions, és procedir a la demolició dels tancaments i retirada de tots els elements que impedeixen l'ocupació material del terreny públic, i a la seua reposició conformement amb les alineacions oficials.
  
3. Com fàcilment s'infereix de tot el que s'hi ha exposat, les presents actuacions no suposaran cap indemnització de caràcter expropiatori en favor dels antics propietaris del sòl destinat a domini públic, ja que aquest no s'ha adquirit mitjançant expropiació forçosa sinó, com ja ha quedat exposat, en virtut de les cessions de caràcter obligatori i gratuït que deriven "ex lege" de l'aprovació definitiva i posterior fermesa dels actes aprovadors dels instruments reparcel·latoris, on ja es va produir la corresponent distribució de càrregues i beneficis.
  
4. El procediment que s'aplicarà a la tramitació del Projecte de Consolidació d'Alineacions és el d'exposició pública per termini de vint dies, amb notificació individual als afectats, i aprovació definitiva per la Comissió Municipal de Govern, que és el que ve aplicant-se als projectes d'urbanització, de conformitat amb l'article 53 i Disposició Addicional Tercera de la Llei Reguladora de l'Activitat Urbanística.
  
Amb posterioritat al projecte de consolidació, es tramitarà el Projecte d'Urbanització pròpiament dit, que definirà els serveis i les infraestructures que s'allotjaran als terrenys alliberats.
  
En virtut de tot el que s'hi ha exposat, resolc:
  
Sotmetre a exposició pública, per termini de vint dies, el Projecte de Consolidació d'Alineacions del Camí de la Colònia Romana, Zeus i carrers adjacents, publicar edictes en el Diari Oficial de la Generalitat Valenciana i en un diari d'informació general de la Comunitat Valenciana, i notificar-ho individualment a tots els propietaris afectats"
  
Cosa que fem pública perquè en prengueu coneixement, de conformitat amb el que disposa l'article 53 i la Disposició Addicional Tercera de la Llei Reguladora de l'Activitat Urbanística, tot i significant que l'expedient podrà ser examinat, pel termini de vint dies, comptats des de la publicació en el Diari Oficial de la Generalitat Valenciana, al Departament de Gestió de l'Àrea d'Urbanisme i Medi Ambient, carrer de Jorge Juan, nº 1-3ª planta.